Rihanna spog met bababoep op Super Bowl-verhoogRihanna op die verhoog tydens die Super Bowl in Arizona, VSA. (Foto: Timotha A. Clary/AFP) Die popsangeres Rihanna het Sondagaand tydens die jaarlikse Super Bowl-halftydkonsert haar langverwagte terugkeer na die verhoog gemaak. Dit is egter haar bababoepie wat die ganse wêreld aan die gons het. Die 34-jarige Jamaikaanse popster het tydens die konsert by die State Farm-stadion in Glendale, Arizona, op ŉ swewende verhoog verskyn. Haar bloedrooi ensemble, wat knap om haar maag gespan het, het bespiegelinge ontketen dat sy haar tweede kind verwag. Rihanna en die kletsrymer, A$AP Rocky, se eersteling, ŉ seun, is in Mei verlede jaar gebore. Haar verteenwoordigers het intussen die nuus van haar tweede swangerskap aan Rolling Stone en die Hollywood Reporter bevestig. Rihanna se konsert het egter aanhangers wat gehoop het om ŉ paar nuwe liedjies te hoor, teleurgestel. Die vertoning het ŉ keurspel van haar grootste treffers soos “Where have you been”, “Only girl (in the world)” en “We found love” ingesluit. Rihanna tydens die Super Bowl. (Foto: Gregory Shamus/Getty Images/AFP) Sy het ook “Diamonds” en die treffersnit “Umbrella” gesing. Daar het nie, soos in die verlede, enige gaskunstenaars saam met haar op die verhoog verskyn nie. Rihanna het onlangs nog ŉ treffer op haar kerfstok gesit met die liedjie “Lift me up”, wat die temalied van die fliek, Black Panther: Wakanda Forever, was. In Augustus 2021 het Forbes aangekondig dat Rihanna, wie se regte naam Robyn Fenty is, amptelik ŉ miljardêr geword het. Haar grimeringmaatskappy, Fenty Beauty, is in 2017 op die been gebring en het sedertdien ŉ gesogte kosmetiese reeks vir vroue wêreldwyd geraak. Dié maatskappy het haar die hupstoot na miljardêrstatus gegee. Rihanna het op ‘n swewende verhoog verskyn by die Super Bowl. (Foto: Gregory Shamus/Getty Images/AFP)